Паводле візіты 1797 г. новы драўляны касцёл Святога Міхаіла Архангела быў пабудаваны ў 1773 г. намаганнямі ксяндза Свідэрскага. Авальны ў плане будынак касцёла галоўным двухвежавым фасадам выходзіў на Койданаўскую вуліцу. Паміж вежамі знаходзіўся шчыт, які закрываў тарэц гонтавага даху, і быў завершаны жалезным крыжам. Інтэр’ер храма ўпрыгожвалі пяць жывапісных аптычных алтароў, намаляваных на палатне. У галоўным алтары знаходзіўся абраз Святога Міхаіла, а над ім – вялікі драўляны крыж з фігурай Езуса. У астатніх алтатарах былі абразы Найсвяцейшай Панны Марыі, Святога Бенедыкта, Святой Схаластыкі. У капліцы знаходзіўся абраз Езуса Назарэтанскага.